## Pravilnik o polaganju majstorskog ispita o stručnoj osposobljenosti

### NN 10/1996 (6.2.1996.), Pravilnik o polaganju majstorskog ispita o stručnoj osposobljenosti

# **HRVATSKA OBRTNIČKA KOMORA**

Na temelju članka 65. Statuta Hrvatske obrtničke komore
("Narodne novine" br. 56/94), Upravni odbor HOK-e, na sjednici
održanoj 18. siječnja 1996. g., donosi

## **PRAVILNIK**

### **O POLAGANJU MAJSTORSKOG ISPITA I ISPITA O STRUČNOJ OSPOSOBLJENOSTI**

**I. OPĆE ODREDBE**

Članak 1.

Ovim Pravilnikom regulira se način polaganja majstorskog ispita
i ispita o stručnoj osposobljenosti, sastav Ispitne komisije kao
i nadležnosti Hrvatske obrtničke komore (u daljnjem tekstu: HOK)
i područnih obrtničkih komora u provedbi ovih ispita.

Članak 2.

Majstorski ispit i ispit o stručnoj osposobljenosti su državno
priznati ispiti koji se polažu za vezane obrte, navedene u Pravilniku o
vezanim i povlaštenim obrtima ("Narodne novine" br. 31/95.),
a za čije se obavljanje traži majstorski ispit, odnosno stručna
osposobljenost.

II. MAJSTORSKI ISPIT

Članak 3.

Majstorskom ispitu mogu pristupiti kandidati, koji ispunjavaju uvjete
propisane člankom 50., člankom 87. i člankom 89. Zakona
o obrtu ("Narodne novine" br. 77/93).

Članak 4.

Majstorski ispit nije otvoren za javnost.

Članak 5.

Majstorski ispit polaže se pred ispitnom komisijom Hrvatske obrtničke
komore.

Broj ispitnih komisija utvrđuje se prema potrebi.

Članak 6.

Listu ispitivača za pojedine dijelove majstorskih ispita, na
prijedlog područnih obrtničkih komora potvrđuje Upravni
odbor HOK-a.

Temeljem potvrđene liste Odbor za školstvo imenuje predsjednika
i članove ispitne komisije i njihove zamjenike.

Mandat članova i njihovih zamjenika traje dvije godine nakon
čega mogu biti ponovno imenovani.

Članak 7.

Ispitna komisija sastoji se od pet članova. Komisija ima predsjednika.
Predsjednik ispitne komisije je iz redova obrtnika koji imaju položen majstorski
ispit ili priznati majstorski status u obrtu za koji se ispit polaže.

Članovi Ispitne komisije su:

- ispitivač za područje gospodarstva, poznavanje propisa
o vođenju poslovnih knjiga i propisa o obavljanju obrta i

- ispitivač za područje osnovnih znanja u svezi s podukom
naučnika.

- ispitivač za praktični dio ispita i

- ispitivač stručno teorijskog dijela ispita.

Članak 8.

Ispitivači za područje gospodarstva poznavanje propisa
o vođenju poslovnih knjiga i poslova o obavljanju obrta kao i ispitivači
za područje osnovnih znanja u svezi s podukom naučnika imenuju
se za područje Republike Hrvatske.

Ispitivači za praktični dio ispita i ispitivači
za stručno teorijski dio, u pravilu se imenuju za područje
županijskih komora.

Članak 9.

Ispitivači iz članka 8. stavak 1. imaju odgovarajuću
visoku stručnu spremu.

Ispitivači iz članka 8. stavak 2. za praktični
dio ispita su majstori obrta za koji se ispit polaže, a za stručno-teoretski
dio odgovarajuća stručna osoba iz redova obrtnika, nastavnika
obrtničkih škola i stručnjaka ostalih institucija koji imaju
višu ili visoku stručnu spremu, odnosno majstorski status za obrte
za čije djelatnosti nije organizirano više ili visoko obrazovanje.

Članak 10.

Članovi ispitnih komisija ne mogu biti:

- poslodavac kod kojeg je ispitanik zaposlen,

- članovi uže obitelji ispitanika (suprug, supruga, djeca, roditelji,
braća, usvojenici)

Članak 11.

Članovi Ispitne komisije obavezuju se na diskreciju za vrijeme
trajanja ispita i nakon njegova završetka.

Članak 12.

Ispitna komisija obavlja ove zadaće:

- utvrđuje sadržaje pojedinih dijelova ispita,

- utvrđuje uvjete polaganja pojedinih dijelova ispita,

- utvrđuje zadaće praktičnog rada,

- utvrđuje zadaće za pismeni i pitanja za usmeni ispit,

- utvrđuje popis kandidata za majstorski ispit,

- utvrđuje raspored pojedinih dijelova ispita,

- provodi ispite i ocjenjuje kandidate, te

- utvrđuje opću ocjenu majstorskog ispita.

Članak 13.

Predsjednik ispitne komisije obavlja slijedeće poslove:

- predsjedava sastancima ispitne komisije,

- potpisuje liste za pristup majstorskom ispitu,

- daje odobrenja o vremenu i mjestu održavanja ispita,

- odgovoran je za poštivanje zakonskih propisa u toku provođenja
ispita,

- organizira poslove i daje zaduženja članovima ispitnih komisija,

- utvrđuje identitet osobe koja pristupa ispitu.

Članak 14.

Majstorski ispit polaže se prema programu za polaganje majstorskog ispita
kojeg donosi ministar gospodarstva. Majstorski ispit sastoji se iz:

a) izrade praktične zadaće ili radne probe,

b) provjere teorijskih znanja neophodnih za vješto obavljanje poslova
primjerenih obrtu,

c) provjere znanja u području gospodarstva, poznavanja propisa
o vođenju poslovnih knjiga, propisa o obavljanju obrta i

d) osnovnih znanja, potrebnih za poduku naučnika.

Članak 15.

Na praktičnom dijelu ispita kandidat izrađuje jedan ili više
predmeta, koje mu odredi Ispitna komisija.

Ako priroda obrta ne omogućuje izradu predmeta, kandidat će
biti podvrgnut odgovarajućoj radnoj probi.

Praktični dio ispita obavlja se kod obrtnika ili u trgovačkom
društvu koje posluje na obrtnički način gdje je kandidat
zaposlen odnosno na drugom odgovarajućem mjestu kojeg kandidat sam
pronalazi uz suglasnost Ispitne komisije.

Zadaća, za praktični dio ispita, zadaje se iz područja
poslovanja obrta, a izrađeni predmet ili vrijednost pružene usluge
pripada obrtniku ili instituciji u kojoj je ispit organiziran.

Izuzetno, izrađeni predmet pripada kandidatu ako on sam podmiruje
troškove njegove izrade.

Članak 16.

Duljinu trajanja praktičnog dijela ispita utvrđuje Ispitna
komisija. Izradu praktične zadaće ili radne probe nadziru
najmanje tri člana Ispitne komisije koji su odgovarajuće struke.

Članak 17.

Ako kandidat ne položi praktični dio ispita, upućuje se
na ponavljanje u idućem ispitnom roku uz obvezno zadavanje nove zadaće
za izradu praktičnog rada ili nove radne probe.

Članak 18.

Nakon uspješno položenog praktičnog dijela, kandidat pristupa
ostalim dijelovima ispita.

Stručno teorijski dio ispita je pismeni i usmeni.

Kandidat koji je pozitivno ocijenjen na pismenom dijelu oslobađa
se usmenog dijela ovog ispita.

Ostali dijelovi ispita su usmeni.

Usmeni ispit ne može trajati dulje od 30 minuta, a pismeni dulje od
4 sata.

Članak 19.

Svaki dio ispita ocjenjuje se posebno.

Ispitna komisija provodi i ocjenjuje sve dijelove ispita uz prisustvo
najmanje tri člana, a konačnu ocjenu donosi dvotrećinskom
većinom. U slučaju da se članovi Komisije ne slože
u donošenju odluke o ocjeni kandidata na ispitu, odlučujući
je glas predsjednika komisije.

Članak 20.

Kandidat koji ne položi jedan ili više dijelova ispita upućuje
se na ponovno polaganje tog dijela u idućem roku.

Pojedini dijelovi ispita mogu se ponavljati dva puta nakon čega
se kandidat upućuje na ponovno polaganje ispita u cjelini.

Članak 21.

Kandidat koji je položio dijelove ispita navedene u čl. 14. na
majstorskom ispitu u nekom drugom zanimanju ili mu je Ispitna komisija
ove dijelove ispita priznala iz ranije stečenog obrazovanja, oslobađa
se tih dijelova ispita, a u propisanoj dokumentaciji unose se riječi
"priznaje se", naziv dokumenta i ustanove koja ga je izdala,
te datum njegovog izdavanja.

Članak 22.

Majstorski ispit za određenu vrstu obrta može se polagati najviše
dva puta za redom u roku od godinu dana.

Kandidat koji je dva puta izašao na ispit i nije ga položio može pokušati
i treći puta ali tek nakon što je godinu dana od dana drugog polaganja
ispita, proveo u pomoćničkom statusu.

Ako kandidat u trećem pokušaju ne položi majstorski ispit ne može
više pristupiti polaganju majstorskog ispita za isti obrt.

Članak 23.

Uspjeh na pojedinim dijelovima ispita kao i uspjeh na ispitu u cjelini
izriče se: "položio-la" ili "nije položio-la".

Članak 24.

Uspjeh na majstorskom ispitu objavljuje se kandidatima najkasnije 7
dana nakon obavljenog posljednjeg ispita u tom ispitnom roku.

Kandidat, koji nije zadovoljan odlukom Ispitne komisije ima pravo žalbe
u roku od 24 sata od objavljivanja uspjeha. Žalba se podnosi Odboru za
školstvo HOK-e koji, u opravdanim slučajevima može donijeti odluku
o ponavljanju ispita. Ispit se ponavlja pred izmijenjenim sastavom Ispitne
komisije.

Odluka Odbora za školstvo je konačna i mora biti donijeta u roku
od najviše 14 dana po primitku žalbe.

Članak 25.

Majstorski ispiti polažu se prema kalendaru, kojeg utvrđuje Odbor
za školstvo.

Članak 26.

Hrvatska obrtnička komora objavljuje ispitne rokove za majstorske
ispite sa naznakom datuma za podnošenje prijava.

Prijave za polaganje ispita podnose se područnim obrtničkim
komorama.

Uz prijavu za ispit kandidat prilaže:

- domovnicu

- svjedodžbu o pomoćničkom ispitu,

- svjedodžbu o završenom propisanom općem obrazovanju,

- potvrdu-e o radnom stažu u obrtu za kojeg želi polagati majstorski
ispit,

- izvod iz matične knjige rođenih i

- suglasnost obrtnika kod kojeg će polagati praktični dio
majstorskog ispita.

Strani državljani koji žele polagati majstorski ispit umjesto predočenja
domovnice moraju udovoljavati uvjetima iz članka 4. Zakona o obrtu.

Članak 27.

Nakon zaključenja roka za primanje prijava, područna obrtnička
komora izrađuje prijedlog liste kandidata, koji udovoljavaju uvjetima
za polaganje majstorskog ispita i dostavlja je predsjedniku ispitne komisije
u roku od 8 dana po zaključenju prijema prijava.

Ispitna komisija utvrđuje konačnu listu kandidata.

Kandidate koji udovoljavaju uvjetima za polaganje ispita, ispitna komisija
u pravilu 2 tjedna prije nego što pristupe ispitu, pismeno obaviještava
o pojedinostima vezanim uz njegovu provedbu.

Članak 28.

Evidenciju o majstorskom ispitu propisuje Odbor za školstvo HOK-a.

Evidencija se sastoji od:

- prijavnice za majstorski ispit,

- popisa prijavljenih kandidata,

- zapisnika o majstorskom ispitu,

- matične knjige,

- registra diploma o majstorskom zvanju,

- obavijesti kandidatu za polaganje majstorskog ispita,

- svjedodžbe o majstorskom zvanju,

- majstorske diplome.

Evidenciju o matičnom ispitu osim registra diploma o majstorskom
zvanju i majstorske diplome vodi područna obrtnička komora.

Registar diploma o majstorskom zvanju vodi tajnik Ureda za školstvo
Hrvatske obrtničke komore na osnovi zapisnika o ispitu za svakog
kandidata.

Majstorske diplome izdaje Hrvatska obrtnička komora.

Članak 29.

Kandidatu koji je položio majstorski ispit izdaje se svjedodžba koju
potpisuje predsjednik ispitne komisije i predsjednik područne obrtničke
komore i majstorska diploma koje potpisuju predsjednik i komorski tajnik
Hrvatske obrtničke komore.

Članak 30.

Tehničke i organizacijske pripreme za polaganje majstorskog ispita
obavlja područna obrtnička komora na čijem se području
ispit provodi.

Područna obrtnička komora osigurava tajnika ispitne komisije.

III. ISPIT O STRUČNOJ OSPOSOBLJENOSTI

Članak 31.

Ispit o stručnoj osposobljenosti polaže se prema propisanom programu.
("Narodne novine" br. 101/95).

Članak 32.

Ispit o stručnoj osposobljenosti sastoji se od:

- izrade praktičnog rada ili izrade radne probe,

- provjere znanja neophodnih za samostalno obavljanje obrta.

Članak 33.

Ispit o stručnoj osposobljenosti polaže se pred Ispitnom komisijom
Hrvatske obrtničke komore, koja broji najmanje tri člana
i to:

- dva predstavnika obrtnika za provjeru praktičnih strukovnih
znanja i

- jednog stručnjaka za provjeru znanja za samostalno vođenje
obrta.

Broj ispitnih komisija utvrđuje se prema potrebi.

Članak 34.

Ispitivači za provjeru praktičnih znanja moraju biti stručno
osposobljeni i imati najmanje tri godine radnog iskustva u obrtu za kojeg
kandidat polaže ispit.

Ispitivač za provjeru znanja u svezi samostalnog vođenja
obrta mora imati odgovarajuću visoku ili višu stručnu spremu.

Članak 35.

Članove Ispitne komisije i njenog predsjednika kao i njihove
zamjenike Odboru za školstvo Hrvatske obrtničke komore predlaže
područna obrtnička komora.

Odbor za školstvo utvrđuje listu članova ispitne komisije
kao i predsjednika i upućuje Upravnom odboru HOK-e na usvajanje.

Mandat članova i njihovih zamjenika traje 2 godine i mogu biti
ponovno imenovani.

Članak 36.

Na zadaće i rad Ispitne komisije odgovarajuće se primjenjuju
članci 4., 10., 11., 12. i 13. ovog Pravilnika.

Članak 37.

Na praktični dio ispita o stručnoj osposobljenosti odgovarajuće
se primjenjuju članci 15., 16., 17. ovog Pravilnika.

Članak 38.

Nakon uspješno položenog praktičnog dijela ispita, kandidat pristupa
usmenoj provjeri znanja za samostalno obavljanje obrta, koja ne može trajati
dulje od 30 minuta.

Članak 39.

Članci 19., 20., 21., 22., 23., 24., 25., 26., 27. i 28. odgovarajuće
se primjenjuju i na ispit o stručnoj osposobljenosti.

Članak 40.

Evidenciju o ispitima o stručnoj osposobljenosti propisuje Odbor
za školstvo HOK-a.

Evidencija se sastoji od:

- prijavnice za ispit,

- liste prijavljenih kandidata,

- zapisnika o ispitu o stručnoj osposobljenosti,

- matične knjige,

- registra uvjerenja o stručnoj osposobljenosti,

- uvjerenja o stručnoj osposobljenosti.

Registar uvjerenja o stručnoj osposobljenosti vodi tajnik Ureda
za školstvo Hrvatske obrtničke komore na osnovi zapisnika o ispitu
za svakog kandidata.

Članak 41.

Kandidatu, koji položi ispit o stručnoj osposob-ljenosti izdaje
se uvjerenje o stručnoj osposobljenosti, koje potpisuju predsjednik
i tajnik područne obrtničke komore.

Članak 42.

Tehničke i organizacijske pripreme za provođenje ispita kao
i evidenciju o ispitima obavlja područna obrtnička komora.

Organizator osigurava i tajnika za Ispitnu komisiju.

IV. ZAVRŠNE ODREDBE

Članak 43.

Sudjelovanje u radu Ispitne komisije je časna dužnost.

Člana Ispitne komisije iz redova obrtnika može se imenovati samo
uz njegovu pismenu suglasnost.

Dužnost člana Ispitne komisije je, nakon imenovanja, obvezna.

Za prisustvovanje ispitu i izgubljenu zaradu propisana je odšteta. Visinu
odštete utvrđuje Upravni odbor Hrvatske obrtničke komore.

U slučaju kršenja obveza člana Ispitne komisije, pokreće
se postupak pred Sudom časti, na prijedlog Upravnog odbora HOK-e.

Članak 44.

Ovaj Pravilnik stupa na snagu danom njegova donošenja.

Broj: 101-01-96

Predsjednik

**Josip Šajnović,** v.r.

Pravilnik, NN 10/1996-150